Një shkencëtar studion kafshët për të kuptuar më mirë njeriun
Shkencëtari Simon Levin thotë se individët në grupe tregojnë sjellje të ngjashme, pavarësisht nëse ata janë ujqër apo tregtarë në Wall Street.
Ekonomistët po mësojnë rreth funksionimit të botës financiare duke studiuar tufat e ujqve dhe ato të peshqve. Këtë po bënë Simon Levin, një shkencëtar i Universitetit Princeton dhe fitues i Çmimit Tyler për Arritjet në fushën e Mjedisit për këtë vit. Mike O'Sullivan njofton nga Los Anxhelesi, ku profesor Levin u nderua për punën e tij rreth ngjashmërive të sistemeve biologjike me biznesin. Simon Levin është një matematikan i cili po përdor matematikën për të studiuar sistemet biologjike. Ai thotë se individët në grupe tregojnë sjellje të ngjashme, pavarësisht nëse ata janë ujqër apo bankierë në Wall Street. Në fillim të vitit 2008, zoti Levin së bashku me një koleg të tij botoi në revistën një artikull të quajtur "Ekologjia për Bankierët", duke parashikuar me saktësi fillimin e krizës financiare të shkaktuar nga problemet e huave në tregun e shtëpive. Ai thotë se sistemet komplekse financiare dhe bankare tregonin shenja stresi, që në botën e biologjisë, sinjalizojnë ardhjen e një krize. Ai tani e ka kthyer vëmendjen tek kërcënimet natyrore të botës ndërkohë që oqeanet dhe sistemet klimatike përballen me ndryshime në rritje të shkaktuara nga aktiviteti njerëzor. Zoti Levin thotë sistemet komplekse kanë nevojë për përgjigje të shpejta dhe elastike për të përballuar kërcënimet e reja, dhe kjo është një sfidë në botën tonë të ndërlidhur, ku lidhjet globale krijojnë trysni mbi organizatat e brishta. Ai thotë se njerëzit kanë një avantazh ndaj kafshëve të tjera, sepse ata mund t’i studiojnë rreziqet me të cilat përballen dhe mund të hartojnë përgjigje të efektshme.